b'\n_START_ARTICLE_\nOctav Grigorescu\n_START_SECTION_\nBiografie\n_START_PARAGRAPH_\nOctav Grigorescu s-a n\xc4\x83scut la Bucure\xc8\x99ti, la 22 mai 1933, ca fiu al lui Anastase Grigorescu (inginer chimist) \xc8\x99i al Mariei Grigorescu, n\xc4\x83scut\xc4\x83 Gu\xc8\x99erescu. (Octav este al doilea fiu dintre cei patru fra\xc8\x9bi \xc8\x99i o sor\xc4\x83, printre care \xc8\x99i pictorul Ion Grigorescu). O parte din \xc3\xaenainta\xc8\x99ii s\xc4\x83i dinspre tat\xc4\x83 erau rom\xc3\xa2ni- macedoneni, veni\xc8\x9bi de peste Dun\xc4\x83re pe la \xc3\xaenceputul secolului al 19 lea \xc8\x99i care au ajuns \xc3\xaen Corcova Mehedin\xc8\x9bilor. Mai apoi, unindu-se cu familii locale din comuna Benge\xc8\x99ti, s-au stabilit \xc3\xaen aceast\xc4\x83 a\xc8\x99ezare rural\xc4\x83 gorjan\xc4\x83. Una din bisericile din Benge\xc8\x99ti este ctitorie a familiei Grigorescu._NEWLINE_Bunicul artistului, pe linie matern\xc4\x83, este moldovean, n\xc4\x83scut \xc3\xaen satul Todire\xc8\x99ti (jude\xc8\x9bul Boto\xc8\x99ani)- iar bunica era de origine greac\xc4\x83._NEWLINE_A urmat cursurile \xc8\x99colii elementare nr.18 din Bucure\xc8\x99ti \xc8\x99i ale Liceului \xe2\x80\x9eTitu Maiorescu\xe2\x80\x9d- pe care l-a absolvit, ca bacalaureat, \xc3\xaen 1951. \xc3\x8en acela\xc8\x99i an devine student la Institutul de Arte Plastice Nicolae Grigorescu, unde a frecventat succesiv clasa de pictur\xc4\x83 a lui Rudolf Schweitzer-Cump\xc4\x83na, cea de sculptur\xc4\x83 a lui Dimitrie Onofrei \xc8\x99i cea de grafic\xc4\x83 a lui Vasile Kazar. Pentru lucrarea de diplom\xc4\x83 (1958) realizeaz\xc4\x83 un ciclu de gravuri inspirate din via\xc8\x9ba muncitorilor din Maramure\xc8\x99._NEWLINE_Din 1958 este cadru didactic la Institutul de Arte Plastice Nicolae Grigorescu. \xc3\x8entre 1958-1985 a fost Conferen\xc8\x9biar \xc8\x99i apoi Lector al Institutului de Arte Plastice Nicolae Grigorescu._NEWLINE_A debutat expozi\xc8\x9bional \xc3\xaen 1959. Din 1961 este Membru al Uniunii Arti\xc8\x99tilor Plastici, f\xc4\x83c\xc3\xa2nd parte din Consiliul de conducere al uniunii._NEWLINE_S-a c\xc4\x83s\xc4\x83torit cu pictori\xc8\x9ba Georgeta N\xc4\x83p\xc4\x83ru\xc8\x99, \xc3\xaen anul 1965._NEWLINE_\xc3\x8entre 1955-1984 \xc3\xaentreprinde numeroase c\xc4\x83l\xc4\x83torii de studii \xc8\x99i documentare \xc3\xaen str\xc4\x83in\xc4\x83tate selec\xc8\x9bie: R. D. German\xc4\x83 (1962, 1965, 1974); Italia (1968, 1969-70, 1977, 1978, 1980); U.R.S.S.(1972); Cuba, Spania (1979); Franta, Anglia (1983)'